เตือน‘สถาปนิกไทย’เร่งปรับตัวเสรีปี’58ทุนนอกนำคนมาเอง
นายกสมาคมสถาปนิกฯ แนะสถาปนิกไทย ปรับตัวรับเทคโนโลยีก่อสร้างใหม่ ก่อนเปิดประชาคมเศรษฐกิจอาเซียนปี 2558
10 ส.ค. 2554

นายกสมาคมสถาปนิกฯ แนะสถาปนิกไทย ปรับตัวรับเทคโนโลยีก่อสร้างใหม่ ก่อนเปิดประชาคมเศรษฐกิจอาเซียนปี 2558 
นายทวีจิตร จันทรสาขา นายกสมาคมสถาปนิกสยาม ในพระบรมราชูปถัมภ์ เปิดเผยว่า จากการเปิดประชาคมเศรษฐกิจอาเซียน หรือเออีซี เต็มรูปแบบในปี 2558 ภาคก่อสร้างและสถาปนิกไทยจะต้องเร่งปรับตัวเพื่อรับกับเทคโนโลยีการก่อสร้างใหม่ โดยเฉพาะระบบก่อสร้างแบบสำเร็จรูป รวมไปถึงเทคโนโลยีการออกแบบก่อสร้างใหม่ เช่น การออกแบบ 3 มิติเพื่อให้มีการทำงานได้รวดเร็วและแม่นยำ รับมือกับการแข่งขันที่จะทวีความรุนแรงมากขึ้น 
“การเปลี่ยนแปลงนี้ถือว่าเป็นครั้งใหญ่ในวงการก่อสร้างของไทย ซึ่งจะมีการไหลเข้าของนักลงทุนต่างชาติ ซึ่งนักลงทุนเหล่านี้แม้จะเข้ามาลงทุนในไทย แต่ก็มักจะใช้ทรัพยากรบุคคลหรือบริษัทในประเทศของตัวเอง โดยเฉพาะงานออกแบบก่อสร้างจะจ้างสถาปนิกในประเทศของตัวเองออกแบบ รวมไปถึงผู้รับเหมาก่อสร้าง ซึ่งคนไทยจะเป็นแค่นอมินี” นายทวีจิตร กล่าว 
อย่างไรก็ตาม ปัจจุบันถือว่าการเติบโตทางด้านงานออกแบบสถาปนิกโตแบบกระจุกตัว ทำให้บางบริษัทมีงานออกแบบล้นมือ ในขณะที่บางบริษัทแทบจะไม่มีงาน นอกจากนี้การลงทุนก่อสร้างของเอกชน ยังมีการขยายตัวในบางเมืองเท่านั้น เช่น ภูเก็ต เป็นต้น 
ทั้งนี้ การออกแบบที่ยังมีการขยายตัวได้ดี คือ การออกแบบโครงการคอนโดมิเนียม แม้ว่าในวงการอสังหาริมทรัพย์จะเตือนว่าเริ่มมีการล้นของซัพพลาย ทำให้ผู้ประกอบการชะลอการลงทุน แต่ในส่วนของงานออกแบบและงานก่อสร้างยังมีอยู่จำนวนมาก 
ขณะเดียวกันยังมีงานออกแบบปรับปรุงอาคารเก่า ที่มีเพิ่มมากขึ้นและกระจายอยู่ทั่วไป แสดงให้เห็นว่าเจ้าของเริ่มหันมาให้ความสำคัญและหันมาใช้อาคารเก่าแทนการก่อสร้างใหม่ 
สำหรับงานออกแบบของราชการนั้น แม้ว่าจะมีอยู่อย่างต่อเนื่องกระจายอยู่ทั่วไปทั้งในกรุงเทพฯ และต่างจังหวัด แต่งานส่วนใหญ่มีมูลค่างานไม่เกิน 500ล้าบาท 
ปัจจุบันไทยมีสถาปนิกที่มีใบประกอบวิชาชีพประมาณ 1.6 หมื่นราย แต่มีการเคลื่อนไหวหรือทำงานออกแบบอยู่ในปัจจุบันเพียง 6,000 ราย ซึ่งสถาปนิกกลุ่มนี้ถือเป็นตัวขับเคลื่อนธุรกิจก่อสร้าง พราะจะส่งงานต่อไปยังวิศวกรโยธาที่มีใบประกอบวิชาชีพจำนวน 2 แสนราย m